Ambulatoriyada davolanishda shaxslarning ayrim toifalarini imtiyozli asosda dori vositalari bilan taʼminlash boʻyicha retseptura blankalarini toʻldirish, dorixonalar tomonidan retseptlarni rasmiylashtirish, retseptura blankalarini va dori vositalarini bepul berish uchun yozilgan retseptlarni hisobga olish, saqlash va yoʻq qilish tartibi toʻgʻrisidagi nizomni tasdiqlash haqida
(order, 2021-07-28)

“Oʻzbekiston Respublikasining “Fuqarolar sogʻligʻini saqlash toʻgʻrisida”gi va “Dori vositalari va farmatsevtika faoliyati toʻgʻrisida”gi qonunlariga, Oʻzbekiston Respublikasi Vazirlar Mahkamasining 2013-yil 22-iyuldagi 204-sonli “Shaxslarning ayrim toifalarini imtiyozli asosda dori vositalari bilan taʼminlash tartibini yanada takomillashtirish chora-tadbirlari toʻgʻrisida”gi qaroriga muvofiq buyuraman: 1. Ambulatoriyada davolanishda shaxslarning ayrim toifalarini imtiyozli asosda dori vositalari bilan taʼminlash boʻyicha retseptura blankalarini toʻldirish, dorixonalar tomonidan retseptlarni rasmiylashtirish, retseptura blankalarini va dori vositalarini bepul berish uchun yozilgan retseptlarni hisobga olish, saqlash va yoʻq qilish tartibi toʻgʻrisidagi nizom ilovaga muvofiq tasdiqlansin. 2. Mazkur buyruq rasmiy eʼlon qilingan kundan eʼtiboran kuchga kiradi. Mazkur Nizom Oʻzbekiston Respublikasining “Fuqarolar sogʻligʻini saqlash toʻgʻrisida”gi va “Dori vositalari va farmatsevtika faoliyati toʻgʻrisida”gi qonunlariga, Oʻzbekiston Respublikasi Vazirlar Mahkamasining 2013-yil 22-iyuldagi 204-sonli “Shaxslarning ayrim toifalarini imtiyozli asosda dori vositalari bilan taʼminlash tartibini yanada takomillashtirish chora-tadbirlari toʻgʻrisida”gi qaroriga muvofiq, ambulatoriyada davolanishda shaxslarning ayrim toifalarini (bundan buyon matnda bemorlar deb yuritiladi) imtiyozli asosda dori vositalari bilan taʼminlash boʻyicha retseptura blankalarini toʻldirish, dorixonalar tomonidan retseptlarni rasmiylashtirish, retseptura blankalarini va dori vositalarini bepul berish uchun yozilgan retseptlarni hisobga olish, saqlash va yoʻq qilish tartibini belgilaydi: 1. Bemorlarni dori vositalari bilan imtiyozli taʼminlash dori vositalarini ambulatoriya-poliklinika muassasalari orqali yoxud dorixonalar orqali berish yoʻli bilan amalga oshiriladi. 2. Bemorlarga dori vositalarini imtiyozli berish bemorlar ambulatoriya tartibida davolanadigan ambulatoriya-poliklinika muassasasida davolovchi vrachlarning tayinlashi boʻyicha bepul beriladi. 3. Bemorlarga dori vositalarini imtiyozli berish dorixonalar tomonidan bemor ambulatoriya tartibida davolanadigan ambulatoriya-poliklinika muassasasida davolovchi vrach tomonidan yozilgan imtiyozli berish retsepti (bundan buyon matnda retsept deb yuritiladi) asosida bepul beriladi. 4. Tibbiy xizmat koʻrsatish uchun ambulatoriya-poliklinika muassasalariga biriktirilgan bemorlarga imtiyozli berish uchun moʻljallangan dori vositalari ushbu muassasa rahbarining buyrugʻi bilan belgilangan masʼul shaxs tomonidan davolovchi vrachlarning tayinlashiga muvofiq mazkur Nizomning 1-ilovasida keltirilgan shakldagi Talabnoma asosida beriladi. 5. Talabnoma ambulatoriyada davolanishda dori vositalari bilan imtiyozli taʼminlanish huquqini tasdiqlaydigan hujjat (hujjatlar) asosida yoziladi. 6. Talabnoma dori vositasining savdo nomi, oʻram turi, qadoqlash va shu kabilar koʻrsatilgan holda ikki nusxada yoziladi. Talabnoma ambulatoriya-poliklinika muassasasining rahbari yoki uning oʻrinbosari tomonidan imzolanishi va dumaloq muhr bilan tasdiqlanishi kerak. Talabnomaning birinchi nusxasi (dori vositalari olinganligi toʻgʻrisida masʼul shaxsning tilxati bilan birgalikda) ambulatoriya-poliklinika muassasasi dorixonasida qoladi, ikkinchi nusxasi esa — masʼul shaxs dori vositalarini olganidan keyin unga qaytariladi. 7. Masʼul shaxs tomonidan olingan dori vositalari haqida har oyning yakunlari boʻyicha keyingi oyning 5-kunidan kechiktirmay mazkur Nizomning 2-ilovasiga muvofiq shaklda Dori vositalari harakati toʻgʻrisida hisobot tuziladi. 8. Dori vositalari harakati toʻgʻrisida hisobot ikki nusxada toʻldiriladi va birinchi nusxasi ambulatoriya-poliklinika muassasasi buxgalteriyasiga beriladi, ikkinchi nusxasi esa, masʼul shaxsning oʻzida qoladi. Bunda hisobotning birinchi nusxasiga dori vositalari olinganligini tasdiqlovchi hujjatlarning nusxalari (berilgan va bajarilgan talabnomalar) ilova qilinadi. Hisobotning ikkinchi nusxasiga ambulatoriya-poliklinika muassasasi buxgalteriyasi xodimi tomonidan masʼul shaxsdan hisobotni va tasdiqlovchi hujjatlar nusxalarini olganligi toʻgʻrisida imzo qoʻyiladi. 9. Talab etiladigan dori vositasi ambulatoriya-poliklinika muassasasida mavjud boʻlmagan taqdirda, davolovchi vrach tomonidan mazkur Nizomning 3-ilovasiga muvofiq shaklda retsept yoziladi va rasmiylashtiriladi. Statsionarda davolanayotgan bemorlarga retseptlar yozilishiga yoʻl qoʻyilmaydi. 10. Dori vositalarini berish uchun davolovchi vrachning bemorning ambulator kartasidagi (bolaning rivojlanish tarixidagi) yozuvi va davolovchi vrach tomonidan imzolangan va shaxsiy muhr bilan tasdiqlangan retsept asos boʻladi. 11. Bemorlarga tayinlangan dori vositalari (dori vositasining savdo va xalqaro patentlanmagan nomi, dori shakli, dozasi (konsentratsiyasi), ularning sutkalik dozasi, ularni qabul qilish yoki yuborish usullari, miqdori), retseptning tartib raqami va yozilgan sanasi tibbiy hujjatlarda (bemorning ambulator kartasi, bolaning rivojlanish tarixi) aks ettiriladi va ularning asosli tayinlanganligi bevosita davolovchi vrach imzosi bilan tasdiqlanadi. Bunda davolovchi vrach tomonidan tayinlangan dori vositalarining savdo va xalqaro patentlanmagan nomi hamda turlari lotin tilida, qoʻllash usullari davlat va rus tillarida koʻrsatiladi. 12. Retsept bemorga uning yoshi, manzili, kasallik shifri, dori vositasining savdo va xalqaro patentlanmagan nomi, dozasi, qabul qilish davriyligi, vaqti, ovqat bilan oʻzaro taʼsirlanuvchan dori vositalari uchun — ovqatlanishga nisbatan dorini qabul qilish vaqti (ovqatlanishgacha, ovqatlanish vaqtida, ovqatlangandan keyin) koʻrsatilgan holda yoziladi. Mazkur maʼlumotlar retseptning koreshoklarida ham koʻrsatiladi. 13. Retseptni yozishda Davolash-profilaktika muassasalarida dori vositalarini tayinlash hamda bemorning dori vositalarini qabul qilish, saqlash va qoʻllash tartibi, shuningdek dorixonalar tomonidan aholiga dori vositalarini retsept asosida berish toʻgʻrisida nizomning (roʻyxat raqami 2118, 2010-yil 29-iyun) 3-ilovasida nazarda tutilgan asosiy retseptura qisqartmalaridan foydalanilishi mumkin. 14. Retseptda aynan qanday dori vositasi yozilganligini aniqlashda adashtiruvchi ingrediyentlarning nomiga yaqin qisqartmalarni yozishga yoʻl qoʻyilmaydi. 15. Retseptda suyuq dori vositalari miqdori millilitrlar va tomchilarda, boshqa dori vositalari miqdori esa, grammlarda koʻrsatiladi. 16. Retseptda bemorning holatiga qarab bir davolash kursidan ortiq boʻlmagan hajmda faqat bitta dori vositasi yoziladi. 17. Retseptura blankalari aniq va tushunarli tarzda toʻldiriladi hamda ularga tuzatishlar kiritish taqiqlanadi. 18. Retseptning yuqori chap burchagida Oʻzbekiston Respublikasi Sogʻliqni saqlash vazirligining ambulator-poliklinika muassasasining shtampi, yuqori oʻng burchagida bemorning toifasi aks ettiriladi. 19. Retsept davolovchi vrachning imzosi va shaxsiy muhri, ambulatoriya-poliklinika muassasasi rahbarining buyrugʻi bilan tayinlangan masʼul shaxsning imzosi hamda ambulatoriya-poliklinika muassasasining dumaloq muhri bilan tasdiqlanadi. 20. Retseptura blankalari 105 x 148 mm. oʻlchamda, koreshoklari esa, 70 x 148 mm. oʻlchamda bosmaxona usulida chop etiladi. 21. Retseptning yirtib olinadigan birinchi koreshogi dorixonada qoldiriladi va berilgan dori vositasiga haq toʻlash uchun ambulatoriya-poliklinika muassasasiga taqdim etiladi, ikkinchi koreshogi bemorlarga beriladi. 22. Retseptura blankalari ambulatoriya-poliklinika muassasalarida mazkur Nizomning 4-ilovasiga muvofiq shakldagi Ambulatoriya-poliklinika muassasalari tomonidan retseptura blankalarini hisobga olish jurnalida hisobga olinadi. Mazkur Jurnal ip oʻtkazib tikilgan hamda ambulatoriya-poliklinika muassasasi rahbarining imzosi va ambulatoriya-poliklinika muassasasining dumaloq muhri bilan tasdiqlangan boʻlishi kerak. 23. Retseptlar ambulatoriya-poliklinika muassasasida mazkur Nizomning 5-ilovasiga muvofiq shakldagi Ambulatoriya-poliklinika muassasalari tomonidan retseptlarni hisobga olish jurnalida hisobga olinadi. Mazkur Jurnal ip oʻtkazib tikilgan hamda ambulatoriya-poliklinika muassasasi rahbarining imzosi va dumaloq muhri bilan tasdiqlangan boʻlishi kerak. 24. Dorixonalardan dori vositalarini imtiyozli ajratish retseptlar boʻyicha amalga oshiriladi. 25. Retseptlar dorixonalarda mazkur Nizomning 6-ilovasiga muvofiq shakldagi jurnalda hisobga olinadi. Mazkur Jurnal ip oʻtkazib tikilgan, dorixona rahbarining imzosi va dumaloq muhri bilan tasdiqlangan boʻlishi kerak. 26. Ambulatoriya-poliklinika muassasalarida bosh shifokor buyrugʻi bilan retseptura blankalarini davolovchi vrachlarga berish, saqlash va hisobga olish uchun masʼul shaxs tayinlanadi. Retseptura blankalari masʼul shaxs tomonidan ushbu blankalar olingandan soʻng darhol ketma-ketlikda raqamlanadi. 27. Retseptura blankalari masʼul shaxs tomonidan qulflanadigan metall shkafda (seyfda) saqlanadi. 28. Retseptura blankalarining masʼul shaxs tomonidan saqlanishi, hisobga olinishi va berilishi har oyda kamida bir marotaba ambulatoriya-poliklinika muassasasining Doimiy faoliyatdagi hayʼati tomonidan tekshiriladi. 29. Vazirlar Mahkamasining 2017-yil 6-apreldagi 185-son qarori bilan tasdiqlangan Dori vositalarini va tibbiy buyumlarni chakana realizatsiya qilish tartibi toʻgʻrisidagi nizomning 36-bandiga asosan shaxslarning ayrim toifalariga dori vositalarini imtiyozli berish uchun retseptlar dorixonalarda 3 yil davomida, maxsus pushti rangdagi blankalar boʻyicha berilgan giyohvand vositalar retseptlari 5 yil davomida saqlanadi. 30. Buzilgan yoki yaroqsiz holga kelgan retseptura blankalari ambulatoriya-poliklinika muassasasining Doimiy faoliyatdagi hayʼati qaroriga muvofiq dalolatnoma asosida yoʻq qilinadi. 31. Shaxslarning ayrim toifalariga dori vositalari asossiz tayinlanganligi uchun davolovchi vrach javob beradi. 32. Mazkur Nizom talablari buzilishida aybdor boʻlgan shaxslar qonunchilik hujjatlarida belgilangan tartibda javobgar boʻladi. 33. Mazkur Nizom Oʻzbekiston Respublikasi Savdo-sanoat palatasi bilan kelishilgan.